VÝSTAVY
Vernisáž jaskyniarskej fotografie
ROŽŇAVA. Galéria Baníckeho múzea v Rožňave hostí výstavu jaskyniarskej fotografie, ktorá potrvá do 24. 4. 2015.
Ostnaté spomienky
ROŽŇAVA. Gemerská knižnica vo svojich priestoroch organizuje vernisáž fotografií spojenú s prezentáciou a pútavým rozprávaním Andrey Ševčovičovej o koncentračných táboroch pod názvom Ostnaté spomienky, ktorá sa bude konať v stredu 15. 4. 2015 o 17.00 hod. v priestoroch Gemerskej knižnice.
PODUJATIA
Otvorenie Motosezóny východného Slovenska 2015
ROŽŇAVA. Sobotnajšie popoludnie bude v Rožňave patriť motoristom. Na Námestí baníkov sa 18. 4. 2015 o 15.00 hod. začne program, ktorý otvorí tohtoročnú Motosezónu. Súčasťou programu budú aj príhovor primátora, prehliadka a posvätenie motocyklistov. Nebude chýbať ani dobré občerstvenie.
PAMIATKY
Strážna veža
ROŽŇAVA. Neskororenesančná Strážna veža je neodmysliteľná dominanta historického jadra Rožňavy. Postavili ju na mieste staršej gotickej stavby počas tureckej hrozby v rokoch 1643 – 1654. Viackrát upravovaná 36,5 m vysoká veža plnila dôležitú strážnu funkciu, svedectvom čoho sú zachovaná strieľňa na jej východnej a turecká delová guľa na južnej fasáde. Veža bola v roku 1997 obnovená a sprístupnená pre turistov ako vyhliadková, jej prehliadku zabezpečuje Turistické informačné centrum v Rožňave. Vstupy v pondelok až piatok od 8. hod. do 15.30 hod. a v sobotu od 8. do 11.30 hod.
Hrad Krásna Hôrka
KRÁSNOHORSKÉ PODHRADIE. SNM – Múzeum Betliar – Hrad je v súčasnosti pre rekonštrukciu zatvorený.
Mauzóleum a obrazáreň
KRÁSNOHORSKÉ PODHRADIE. SNM – Múzeum Betliar – Mauzóleum Andrássyovcov je otvorené iba v piatok, sobotu a v nedeľu od 9.30 do 14.30 hod.
Kaštieľ v Betliari
BETLIAR. SNM – Múzeum Betliar – Expozícia kaštieľa je otvorená denne od 9.30 do 14.30 hod. so vstupmi o 9.30, 11.00, 12.30, 14.00 hod. Areál parku bude otvorený od 7. do 18. hod.
Kaštieľ vo Vlachove
VLACHOVO. Je tu jedáleň v historickom štýle a obecné múzeum. Kaštieľ je možné navštíviť po dohode so správcom.
Kostol v Štítniku
ŠTÍTNIK. Gotický evanjelický kostol, národná kultúrna pamiatka, má bohaté stredoveké nástenné maľby. Prehliadku kostola je potrebné vopred ohlásiť.
Vidiecka izba
STRATENÁ. V maličkej obci Stratená sa hneď vedľa obecného úradu nachádza Vidiecka izba. Ponúka pohľad na históriu obce aj tradičný ľudový nábytok. Sprístupnená je počas celého roka na požiadanie na obecnom úrade.
Tunel v Slavošovciach
SLAVOŠOVCE. Jedinečná technická pamiatka mala kedysi slúžiť ako gemerská spojka. Tunel dlhý takmer 2,5 kilometra nebol nikdy sprevádzkovaný, nepoložili doň ani koľajnice. Stal sa však zaujímavou turistickou destináciou. Prechádzka tunelom je jedinečný zážitok.
Pamätné izby a domy
GEMER. Záujemcovia a návštevníci regiónu môžu v Gemeri navštíviť aj pamätné izby a domy významných osobností – Pamätný dom Pavla Jozefa Šafárika v Kobeliarove, Pamätnú izbu Pavla Emanuela Dobšinského v Slavošovciach, Pamätnú izbu Fraňa Kráľa vo Vyšnej Slanej, Pamätnú izbu Júliusa Bottu v Rozložnej, Pamätný dom Juraja Hronca v Gočove a Pamätnú izbu Slovenského národného povstania v Čiernej Lehote.
OZNAMY
Čestný občan mesta Rožňava a Cena mesta Rožňava
ROŽŇAVA. V zmysle § 41 Štatútu mesta Rožňava odovzdáva primátor mesta v rámci Dní mesta po predchádzajúcom schválení v mestskom zastupiteľstve najvyššie mestské ocenenia Čestný občan mesta Rožňava a Cena mesta Rožňava
Ocenenie sa udeľuje osobám, ktoré sa obzvlášť významným spôsobom zaslúžili o rozvoj a zveľadenie mesta, ochranu jeho záujmov a šírenie jeho dobrého mena vo svete, alebo ktorí obohatili ľudské poznanie vynikajúcimi tvorivými výkonmi
Ocenenie Cena mesta Rožňava sa udeľuje za:
vynikajúce tvorivé výkony a významné výsledky vo vedeckej, technickej, umeleckej, publicistickej a verejno – prospešnej činnosti,
činnosť osôb, ktoré sa významným spôsobom pričinili o hospodársky, kultúry a športový rozvoj mesta, jeho propagáciu doma i v zahraničí,
činnosť osôb pri záchrane ľudských životov a majetku mesta a jeho občanov.
Môže byť udelená tým istým občanom len vo výnimočných prípadoch. Výnimočne sa môže cena udeliť jednotlivcovi i po jeho smrti – in memoriam. Svoje písomné návrhy s odôvodnením môžete predložiť do 31. mája 2015 poštou na adresu Mestský úrad, Odbor všeobecnej a vnútornej správy, Šafárikova 29, 048 01 Rožňava, osobne v Kancelárii prvého kontaktu - do podateľne Mestského úradu v Rožňave, prípadne elektronickou poštou na e-mailovú adresu: firstname.lastname@example.org .
Joga pre začiatočníkov
ROŽŇAVA. V Podnikateľskom inkubátore na Zakarpatskej ulici sa každý utorok od 18. do 19.30 hod. uskutočňujú kurzy jogy pre začiatočníkov.
Výpožičný čas v knižnici
ROŽŇAVA. Gemerská knižnica Pavla Dobšinského je otvorená v pondelok a utorok od 7.30 do 18. hod., v stredu do 18.30 hod., vo štvrtok je zatvorené, v piatok otvorené od 7.30 do 18.30 hod., v sobotu od 7.30 do 12.30 hod. Pobočka knižnice na sídlisku Juh je v pondelok zatvorená, v utorok je otvorená od 8. do 16. hod., v stredu od 9. do 18. hod. (obedňajšia prestávka je od 12. do 12.30 hod.). Vo štvrtok a piatok je pobočka knižnice zatvorená.
Parkovanie cez SMS
ROŽŇAVA. Ide o parkovacie zóny P1 až P5, zónu P6. Zadelenie zón je vyznačené na parkovacích tabuliach. Cena parkovného na hodinu je 0,50 eura, správy sa zasielajú na číslo 2200. Všetky odchádzajúce a prichádzajúce SMS sú zahrnuté v cene parkovného. Je možné zakúpiť si aj hodinové parkovacie karty v jednotlivých parkovacích zónach. Takisto sú v predaji aj ročné, polročné, štvrťročné a mesačné parkovacie karty v kancelárii Technických služieb mesta – budova OKC.
Informačná kancelária v Štítniku
ŠTÍTNIK. Informačná kancelária Gotickej cesty v Štítniku je otvorená v budove zdravotníckeho strediska na Ochtinskej 447 od pondelka do piatka v čase od 7. do 15. hod.
ZDRAVIE
Pohotovosť lekární
14. 4. – 18. 4. 2015 - Ekolekáreň – Tesco, Dr. Max - Šafárikova, OC KAUFLAND
19. 4. 2015 - Dr. Max - Šafárikova, OC KAUFLAND
20. 4. - 21. 4. 2015 - Ekolekáreň – Tesco, Dr. Max - Šafárikova, OC KAUFLAND
Pohotovosť zubárov
18. 4. 2015 – MUDr. Potocká - poliklinika, Špitálska 1, Rožňava
19. 4. 2015 – MUDr. Szombathyová - poliklinika Špitálska 1, Rožňava
HVEZDÁREŇ
Pozorovanie
Úsek astronómie Gemerského osvetového strediska v Rožňave vás pozýva vo štvrtok 16. apríla 2015 od 20. hod. za priaznivého počasia na verejné pozorovanie nočnej oblohy z hvezdárne. Z organizačných dôvodov nebude prístupný interiér hvezdárne, iba exteriér s ďalekohľadmi.
ASTROINFO
Slnko je v znamení Barana, premieta sa do súhvezdia Ryby. Od jarnej rovnodennosti sa deň predĺžil o poldruha hodiny. Zavádzajúci a často pripomínaný nesúlad medzi aktuálnym zvieratníkovým znamením a polohou Slnka v súhvezdiach je pozostatok vývoja prírodných vied. Korene má v časoch, keď sa astronómia a astrológia ako dve sestry vyvíjali v rámci filozofie.
Obe boli viazané na jarný bod, v ktorom sa Slnko nachádza v okamihu jarnej rovnodennosti. Následkom precesie zemskej osi sa jarný bod veľmi pomaly pohybuje proti Slnku. Spolu s ním sa pohybujú znamenia, ale nie súhvezdia. Preto je aj po tisícročiach jarný bod stále v znamení Barana, ale Slnko je už v ďalšom súhvezdí vpravo, teda v Rybách. Samotné súhvezdie Baran podľa mytológie predstavuje zlatého barana, ktorý vzduchoplavbou na svojom chrbte do Kolchidy niesol Frixa a Hellé, deti bohyne Nefelé. Zlaté rúno sa neskôr stalo cieľom výpravy Argonautov vedených hrdinom Iasónom.
Mesiac cúva do novu v sobotu 18. apríla a zmizne z nočnej oblohy. Merkúr v Baranovi po konjunkcii so Slnkom prešiel na večernú oblohu, nie je pozorovateľný. Venuša v Býkovi zapadá okolo 21.30 hod. ako Večernica dominuje západnej oblohe. Mars v Baranovi zapadá pred 20. hodinou. Jupiter v Rakovi je neprehliadnuteľná dominanta večernej oblohy. Zapadá okolo pol tretej v noci. V ďalekohľade sú zrejmé jeho sploštenie, štyri najjasnejšie mesiace, tmavé pásy oblačných systémov a pravidelné prechody Veľkej červenej škvrny centrálnym poludníkom. Saturn v Škorpiónovi vychádza na juhovýchode okolo polnoci.
Medzinárodná kozmická stanica ISS lieta nad Rožňavou večer medzi 20.30 a 22.30 hod. Je to ten jasný bod, rýchlo sa pohybujúci od západu na východ. Presné časy preletov si môžete overiť na http://www.heavens-above.com, a podľa GPS si nastavte svoju presnú polohu.